དེའི་ནང་ལ་༸གོང་ས་༸སྐྱབས་མགོན་པོ་ཆེན་པོ་མཆོག་གིས་ལོ་ཤས་ནས་བཞུགས་སྒར་དུ་རྒྱ་ནག་གི་དད་ལྡན་ནང་པ་མང་པོ་ཞིག་ཆོས་འབྲེལ་ཐོག་བཅར་བཞིན་པའི་གནས་སྟངས་དང་འབྲེལ།ལོ་རྒྱུས་ཀྱི་ཐོག་ནས་རྒྱ་ནག་དེ་ནང་པའི་རྒྱལ་ཁབ་ཞིག་ཡིན་པ་མ་ཟད།དེ་སྔ་རྒྱ་ནག་གི་གོང་མ་མང་པོ་ཞིག་གིས་བོད་པའི་དྲུང་ནས་ནང་ཆོས་སློབ་གཉེར་གནང་མྱོང་ཡོད་པ་དང་།ད་ལྟའི་ཆར་རྒྱ་ནག་འཛམ་བུ་གླིང་འདིའི་ཐོག་གི་ནང་པ་མང་ཤོས་ཡོད་པའི་རྒྱལ་ཁབ་ཞིག་ཡིན་པ་སོགས་བཀའ་བསྩལ་དང་སྦྲགས།ང་ཚོའི་ངོས་ནས་རྒྱ་ནག་གི་དད་ལྡན་ཆོས་ཞུ་བ་ཚོར་ཆོས་འབྲེལ་སྐབས་དམིགས་བསལ་གྱི་མཐུན་རྐྱེན་གོ་སྒྲིག་ཞུ་བཞིན་ཡོད་པ་དང་།རྒྱ་ནག་གི་ནང་པའི་ཆོས་ཞུ་བ་ཚོའི་ངོས་ནས་ཀྱང་བོད་ཀྱི་ནང་ཆོས་ལ་དོ་སྣང་དང་གུས་ཞབས་ཡོད་མཁན་ཞིག་ཡིན་སྟབས།བོད་མི་ལ་ཤ་ཚ་དང་།ལྷག་པར་དུ་ཆོས་ལ་དམ་དྲག་བྱེད་མཁན་གྱི་ལྟ་བ་མཁྲེགས་བཟུང་ཅན་གྱི་འགོ་ཁྲིད་ཚོར་དགའ་པོ་བྱེད་མཁན་ཞིག་མིན་པས་ཆབ་སྲིད་ཀྱི་ཆ་ནས་ཀྱང་དགེ་མཚན་དང་ཤུགས་རྐྱེན་ཐེབས་རྒྱུ་ཡོད་པ་ཞིག་རེད་ཅེས་བཀའ་བསྩལ་འདུག